ኢትዮጵያና ግብፅ በመካከላቸው ያለውን የትብብር አድማስ ለማስፋት ተስማሙ
 ኢትዮጵያና ግብፅ በመካከላቸው ያለውን የትብብር አድማስ ከማስፋት ባሻገር በአህጉራዊና ዓለም አቀፋዊ ጉዳዮች ዙሪያ በጋራ እንደሚሰሩ የሁለቱ አገራት የውጭ ጉዳይ ሚኒስትሮች ገለጹ።የውጭ ጉዳይ ሚኒስትር ዶክተር ቴድሮስ አድሓኖምና የግብጹ አቻቸው ሳሜህ ሹክሪ አዲስ አበባ ውስጥ በሁለትዮሽ ጉዳዮች ላይ መክረዋል።ሁለቱ ከፍተኛ ዲፕሎማቶች በዝግ ከመከሩ በኋላ የአገሮቻቸውን ጥቅም ለማስጠበቅ በአህጉራዊና በአለም አቀፍ ጉዳዮች ላይ በቅርብ ተባብረው ለመስራት የሚችሉባቸው በርካታ ጉዳዮች መኖራቸውን ለጋዜጠኞች ተናግረዋል።የኢትዮጵያው የውጭ ጉዳይ ሚኒስትር ዶክተር ቴድሮስ አድሃኖም በአህጉራዊ ሰላምና ጸጥታ በተለይም በቡርኪናፋሶ፣በሊቢያ በምዕራብ አፍሪካ በተከሰተው የኢቦላን ቫይረስ ስርጭት በመግታት ዙሪያ ያሉ ጉዳዮችን አንስተዋል።በአለም አቀፍ የአየር ንብረት ለውጥና በመሳሰሉት አጀንዳዎች ዙሪያም በቅርብ ተባብሮ ለመስራት የሃሳብ ልውውጥ አድርገዋል።ዶክተር ቴድሮስ እንዳሉት የኢትዮ-ግብጽን የሁለትዮሽ ግንኙነት በምጣኔ ሃብት፣በዲፕሎማሲ ፣በማህበራዊና ፖለቲካዊ ጉዳዮች ለማሳደግ በሁለቱም መንግስታት በኩል በከፍተኛ ደረጃ እንቅስቃሴ እየተደረገ መሆኑን ጠቁመዋል።በኢትዮጵያ በተለያዩ የኢንቨስትመንት መስኮች የተሰማሩ 60 የግብጽ ኩባንያዎች መካከል 22 ያህሉ ወደ ማምረት ደረጃ  የተሸጋገሩ ናቸው።የሁለቱ አገራት አመታዊ የንግድ ልውውጥ መጠንም ከ 150 ሚሊዮን ዶላር በላይ ደርሷል።ኢትዮጵያና ግብጽ በመካከላቸው ያለውን የቆዬ ግንኙነት ወደ ላቀ ደረጃ ለማሳደግ ከዚህ ቀደም 20  የተለያዩ የትብብር ስምምነቶችን መፈረማቸውን አስታውሰዋል።በነገው ዕለትም የሁለቱ አገራት የጋራ የሚኒስትሮች ኮሚሽን የስምምነቶቹ አፈፃፀም በዝርዝር ይገመገማል ተብሎ ይጠበቃል።ዶክተር ቴድሮስ እንዳሉት የሁለቱ አገራት ግንኙነት ለማሳደግ ነገ በሚካሄደው የጋራ የሚኒስትሮች ኮሚሽንና በቀጣይ በመሪዎች ደረጃ ተጨማሪ  ስምምነቶች ይፈረማሉ ተብሎ ይጠበቃል።በታላቁ የህዳሴ ግድብ ዙሪያ የሚደረገው ተጨማሪ ጥናትም በታለመለት ጊዜ በተሳካ ሁኔታ መቀጠሉንም ተናግረዋል።የግብፅ የውጭ ጉዳይ ሚኒስትር ሳሜህ ሹክሪ “ግብፅ ከኢትዮጵያ ጋር ያላትን ማህበራዊ፣ኢኮኖሚያዊና ፖለቲካዊ ግንኙነት ለማጠናከር ቁርጠኛ ናት”ሲሉ ለጋዜጠኞች ገልጸዋል።“የሁለቱ አገራት የንግድና የኢንቨስትመንት የሚፈለገውን ያህል አላደገም ያሉት” ሳሜህ ሹክሪ “ግብፅ ከዚህ ቀደም የተካሄዱ ስምምነቶችንና በቅርቡ የሚፈረሙ ስምምነቶችን ተግባራዊ ለማድረግ ጽኑ ፍላጎት አላት”ብለዋል።አገራቸው በአህጉራዊና በአለም አቀፋዊ ጉዳዮች ላይ ከኢትዮጵያ ጋር ተባብሮ ለመስራት መዘጋቷን አብራርተዋል።በነገው ዕለት በሚጀመረው የ5ኛ የኢትዮ-ግብጽ የጋራ የሚኒስትሮች ኮሚሽን ላይ ግንኙነታቸውን የሚያጠናክሩ ስምምነቶች ይፈረማሉ ተብሎ ይጠበቃል።እንደ ኢዜአ ዘገባ የግብጹ የውጭ ጉዳይ ሚኒስትር ሳሜህ ሹክሪ በ5ኛ የኢትዮ-ግብጽ የጋራ የሚኒስትሮች ጉባኤ ላይ ለመሳተፍ አዲስ አበባ የገቡት ባለፈው ቅዳሜ ዕለት ነበር።